Мира Лохвицка
Лилит

Превод от руски: Петър Велчев, 2008

chitanka.info

Лилит[0]

Faust: „Wer ist denn das?“

Mephistopheles: „Lilith ist das.“

Твоят дух в окови крее.

Ала, страннико, постой,

виж — вълшебен замък грее

в залезния кротък зной.

Забрави живота черен!

Виж — огромен свят блести.

И над тебе лъч вечерен

облаците позлати.

Небосводът цял засвети,

в пламък пурпурен обвит.

Дъх на рози ли усети?…

Аз съм — чудната Лилит!

Влез под сенчестите листи,

моят тайнствен парк зове —

там шептят потоци чисти,

зреят златни плодове.

Там фенерчета потайни

вече пали вечерта,

бродят сънища омайни,

веят с огнен меч в нощта.

Там пред моя образ чуден

ще потънеш ти, честит,

в сън дълбок… и непробуден…

Аз съм древната Лилит!

1900

[0] Стихотворението е съпроводено с бележка на авторката: „Лилит — богиня на любовта и смъртта; според древнохалдейското предание, тя е била първата жена, съблазнила Адам“. Епиграфът към стихотворението е от Гьоте и в превод гласи: „Фауст: Кой е там? Мефистофел: Това е Лилит“. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.